Vihar, villany és olvadó hús - Az E.ON-t megyei áramszünetekről és viharkárokról faggattuk | KISALFÖLD
2018. 01. 17. 06:45
“90 villanyszerelő munkatárs áll rendelkezésre. Extrém időjárás esetén 12 órás váltásban dolgoznak a kollégák. Az ország más területeiről is érkeznek segíteni munkatársak. Külső partnereket szintén bevonunk a helyreállításba” – tudtuk meg Kőrösi Gábortól, az E.ON szóvivőjétől. A “győri üzem” megyényi területet fed le, de nem követi pontosan a megyehatárokat. Így futnak be ide riasztások több Komárom-Esztergom, Vas és Veszprém megyei településről is.
Mennyi ideig tartott megyénkben a leghosszabb áramszünet 2017-ben? – kérdeztük. “Aug. 10-én 21.19 és 23.53 perc között 29 középfeszültségű vonalunkon lépett fel legalább egy üzemzavar. Ez 56 805 ügyfél kiesését jelentette 3 percnél tovább. Ezek közül az utolsó üzemzavar aug. 11-én, 21.37 perckor ért véget. A vihar okozta üzemzavarok helyreállítása a középfeszültségű hálózatunkon 24 órát vett igénybe” – közölte az E.ON szóvivője.
A szolgáltató akkor fizet kötbért, ha extrém időjáráskor 48 órán belül nem sikerül a hibát javítani. A két napos időintervallumot a Magyar Energetikai és Közmű-szabályozási Hivatal rendelkezése írja elő. Az augusztusi vihart követően pár órán múlt, hogy a E.ON-nak nem kellett kárpótlást fizetnie sok érintett családnak. Három barbacsi utcában így is 5000 Ft-tal csengetett a postás. Mint írtuk, itt ez volt a “jóvátétel” a nyár végi károkért.
Az időjárás a jövőben sem lesz nyugodtabb, érdemes szót ejteni a légvezetékek cseréjéről földkábelre. Ezt a szolgáltató nem végzi programszerűen, tekintettel többek között annak rendkívül magas költségeire. “Előfordul, hogy különböző szempontok alapján, vagy külső megrendelésre elvégezzük a cserét” – tette hozzá Kőrösi Gábor. Más forrásból úgy értesültünk: meglévő ház esetén 100 ezer Ft-ba kerül a légvezeték váltása földkábelre. Az új hálózatok létesítésénél mindkét műszaki megoldást alkalmazza az E.ON. Az arányokról nem kaptunk információt.